
Fájdalmas menstruációban szenvedő nők élményvilágának vizsgálata az önkritikusság, önegyüttérzés és énhatékonyság tükrében

Kulcsszavak: énhatékonyság; fájdalmas menstruáció; menstruációs attitűd; önegyüttérzés; önkritikusság
Elméleti háttér: A menstruáció a női lét meghatározó része, szinte minden nő életében jelen van. A jelenséghez általában negatív tapasztalatok és attitűdök társulnak; a nők többsége a menstruációt és az azt megelőző premenstruációs napokat negatív eseményként éli meg. A menstruációs fájdalom egy krónikus fájdalomállapot, melyet számos pszichológiai tényezővel összefüggésben vizsgálták már. Jelen kutatás kifejezetten a fájdalmas menstruációban (dysmenorrhoea) szenvedő nők élményvilágát térképezi fel olyan pszichológiai aspektusok mentén, mint az önkritikusság, az önegyüttérzés, valamint az énhatékonyság.
Módszerek: A kutatásban 18-50 év közötti nők vettek részt (N=203, M=28,4 év, SD=9,3), akik már/még menstruálnak. A vizsgálatban való részvételhez nem volt kritérium a dysmenorrhoea. Az önkitöltős kérdőívet online térben terjesztettem. A kérdőívcsomag demográfiai és a menstruációs ciklussal kapcsolatos saját kérdések mellett az alábbi kérdőíveket tartalmazta: Menstruációs Attitűd Kérdőív magyar változata, Önegyüttérzés Skála magyar változata, Önkritikusság és Önmegerősítő Skála magyar változata, Új Általános Énhatékonyság Skála magyar fordítása.
Eredmények: A statisztikai elemzést követően elmondható, hogy az erősebb menstruációs fájdalmat tapasztaló nők a menstruációt gyengítő, valamint kellemetlen eseménynek tartják, és egyetértenek azokkal a hiedelmekkel, amelyek a menstruációhoz kapcsolódó hangulatváltozásról szólnak, továbbá kevésbé tagadják a menstruáció bármely hatását. A menstruációs fájdalom erőssége pozitív összefüggést mutatott az önegyüttérzés magasabb szintjével, valamint az önkritikusság „Alkalmatlan én” komponensével. Az önegyüttérzés pozitív irányban, az önkritikusság „Gyűlölt én” komponense pedig negatív irányban képes bejósolni a magasabb énhatékonyságot.
Következtetés: A kutatás eredményei hasznosak lehetnek a tudományos és a klinikai világ számára, mivel olyan pszichológiai folyamatok képezik a tárgyát, amelyek összefüggésben állhatnak különféle klinikai zavarokkal; valamint hozzájárulhatnak a fájdalmas menstruációban szenvedő nők élményvilágával foglalkozó szakirodalom bővítéséhez.




